CELEX: 52016PC0645
Language: sk
Date: 2016-10-07
Title: Návrh VYKONÁVACIE ROZHODNUTIE RADY, ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli7. 10. 2016
            COM(2016) 645 final
            2016/0315(NLE)
            Návrh
            VYKONÁVACIE ROZHODNUTIE RADY,
            ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie povoliť ktorémukoľvek členskému štátu uplatňovať osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH, alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               
                  Listom, ktorý Komisia zaevidovala 14. marca 2016, Spojené kráľovstvo požiadalo o povolenie naďalej uplatňovať odchyľujúce sa opatrenie týkajúce sa práva na odpočítanie DPH za prenájom alebo leasing motorových vozidiel používaných aj na súkromné účely, ktoré bolo naposledy povolené rozhodnutím Rady 2013/681/EÚ
                     1
                  . Komisia informovala ostatné členské štáty o žiadosti Spojeného kráľovstva listom z 28. júna 2016 v súlade s článkom 395 ods. 2 smernice 2006/112/ES. Listom z 28. júna 2016 Komisia oznámila Spojenému kráľovstvu, že má všetky informácie potrebné na posúdenie žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               V článkoch 168 a 168a smernice o DPH sa stanovuje, že zdaniteľná osoba má právo na odpočítanie DPH účtovanej pri nákupoch tovaru a služieb, ktoré sú použité na účely jej zdaniteľných transakcií. V článku 26 ods. 1 písm. a) smernice o DPH sa zároveň stanovuje, že použitie tovaru, ktorý je súčasťou majetku podniku, na súkromné účely, sa má považovať za poskytovanie služieb za protihodnotu, ak je DPH za tento tovar úplne alebo čiastočne odpočítateľná. Týmto systémom sa v dôsledku toho zabezpečí, že keď bola príslušná DPH na vstupe pôvodne odpočítaná, konečná spotreba je zdanená.
            
            
               V súvislosti s motorovými vozidlami je pre zdaniteľné osoby niekedy zložité a spojené s veľkou záťažou zistiť a zaevidovať rozdiel medzi použitím na účely podnikania a použitím na súkromné účely a pre daňové úrady je zase zložité a spojené s veľkou záťažou overiť skutočné oddelenie týchto použití. Platilo by to aj v prípade, keby Spojené kráľovstvo využilo možnosť stanovenú v článku 168a ods. 2 smernice o DPH obmedziť odpočítanie na výdavky súvisiace s podnikovými vozidlami úmerne ku skutočnému používaniu zdaniteľnou osobou na účely podnikania. Vzhľadom na počet vozidiel, ktoré sa používajú na oba účely, by navyše mohlo dochádzať k značnému daňovému úniku.
            
            
               S cieľom zjednodušiť výber DPH a bojovať proti daňovým únikom sa Spojenému kráľovstvu povolilo od roku 1995
                  2
                a naposledy v roku 2013
                  3
               , aby právo zdaniteľnej osoby, ktorá prenajíma alebo si obstaráva na leasing vozidlo, na odpočítanie DPH na vstupe z nákladov na prenájom alebo leasing vozidla, ak sa vozidlo nepoužíva výlučne na účely podnikania, obmedzilo do 31. decembra 2016 na 50 %. Aby sa zamedzilo dvojitému zdaneniu, Spojenému kráľovstvu sa takisto povoľuje nepovažovať súkromné používanie vozidla, ktoré si zdaniteľná osoba prenajíma alebo obstaráva na leasing na účely podnikania, za poskytovanie služieb za protihodnotu. 
            
            
               Na základe uvedenej odchýlky nemusí prenajímateľ ani nájomca vozidla na leasing viesť podrobné záznamy o najazdených kilometroch pre všetky jednotlivé vozidlá ani zúčtovať DPH za ich použitie na súkromné účely. Keďže možnosťou podľa článku 168a ods. 2 smernice o DPH sa nestanovuje čiastočné odpočítanie pri paušálnej sadzbe a mohla by sa uplatniť len na DPH na vstupe v prípade vozidiel, ktoré sú súčasťou majetku podniku zdaniteľnej osoby, odchýlka je preto primeraným opatrením na dosiahnutie požadovaného zjednodušenia. 
            
            
               V súlade s článkom 3 rozhodnutia Rady 2007/884/ES
                  4
                v znení zmien Spojené kráľovstvo predložilo správu o uplatňovaní daného rozhodnutia, ktorá obsahuje aj preskúmanie percentuálneho obmedzenia uplatňovaného na právo na odpočítanie DPH z prenájmu alebo leasingu vozidiel, ktoré sa nevyužívajú výlučne na účely podnikania. V správe sa uvádza, že podľa súboru údajov, ktoré boli použité, sa odhadovaný pomer medzi používaním na profesionálne účely a na súkromné účely v skutočnosti výrazne nelíšil od 50 %.
            
            
               Odchýlky sa obvykle udeľujú na obmedzené obdobie, aby sa dalo posúdiť, či je osobitné opatrenie primerané a účinné. Správa, ktorú predložilo Spojené kráľovstvo, nasvedčuje tomu, že 50 % pomerné rozdelenie medzi používaním na účely podnikania a na súkromné účely (alebo na akékoľvek iné účely než účely podnikania v zmysle článku 26 ods. 1 písm. a) smernice 2006/112/ES) v súčasnosti naďalej zodpovedá celkovému používaniu vozidiel obstaraných na leasing a prenajatých vozidiel zdaniteľnými osobami na účely podnikania a na súkromné účely v Spojenom kráľovstve. Predĺženie platnosti odchyľujúceho sa opatrenia je preto primerané.
            
            
               
                  Každé predĺženie platnosti by však malo byť časovo obmedzené, aby sa dalo posúdiť, či sú podmienky, na ktorých je odchýlka založená, naďalej platné. Navrhuje sa preto predĺžiť platnosť odchýlky do konca roka 2019 a požiadať Spojené kráľovstvo, aby v prípade žiadosti o prípadné ďalšie predĺženie na obdobie po roku 2019 predložilo novú správu. 
               
            
            
                •Súlad s existujúcimi ustanoveniami v tejto oblasti politiky
            
            
               V článku 176 smernice 2006/112/ES sa stanovuje, že Rada určuje, pri ktorých výdavkoch nevzniká právo na odpočítanie DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení „status quo“, ktorými sa obmedzuje právo na odpočítanie DPH v súvislosti s motorovými vozidlami.
            
            
               
                  Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa obmedzenie práva na odpočítanie dane môže vzťahovať
                     5
                  , je uplatňovanie takejto odchýlky až do harmonizácie týchto pravidiel na úrovni EÚ primerané. 
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci) 
            
         
         
            
               
                  Vzhľadom na ustanovenie smernice o DPH, na ktorom je návrh založený, sa zásada subsidiarity neuplatňuje.
               
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu. Predovšetkým vzhľadom na potenciál podnikov priznávať nižšiu daňovú povinnosť a na zaťažujúcu kontrolu údajov o kilometráži pre daňové orgány, obmedzenie na 50 % by zabránilo nadmernému vykazovaniu najazdených kilometrov na účely podnikania a prispieva k ochrane proti strate príjmov v dôsledku chyby a daňových únikov a k zjednodušeniu výberu DPH v konkrétnom odvetví.
            
            
               •Výber nástroja
            
            
               
                  Navrhovaným nástrojom je vykonávacie rozhodnutie Rady. Iné nástroje by neboli vhodné z toho dôvodu, že podľa článku 395 smernice Rady 2006/112/ES je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejší nástroj, keďže môže byť určené jednému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Spojené kráľovstvo, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Cieľom rozhodnutia je predĺžiť platnosť zjednodušujúceho opatrenia, ktoré má zabrániť daňovým únikom súvisiacim s DPH a zjednodušiť postup výmeru dane. Dané 50 % obmedzenie odpočítania dane na vstupe predstavuje približnú náhradnú hodnotu, pokiaľ ide o skutočnú výšku splatnej dane z používania príslušných vozidiel na súkromné jazdy. Vďaka odchýlke prenajímateľ/nájomca vozidla na leasing nemusí viesť záznamy o kilometroch najazdených podnikovými vozidlami na súkromné účely a zúčtovávať daň zo súkromného použitia jednotlivých vozidiel, čím sa výrazne znižuje administratívna záťaž daňovníkov aj daňových orgánov. Podniky, ktoré svoje vozidlá používajú na profesionálne účely v pomere väčšom ako 50 %, ale menšom ako 100 %, by znášali dodatočné náklady.
               
               
                  Vzhľadom na úzky rozsah pôsobnosti danej odchýlky a na jej dočasné uplatňovanie bude vplyv v každom prípade obmedzený.
               
            
            
               4.VPLYV NA ROZPOČET
            
            
               Návrh nemá negatívny vplyv na rozpočet EÚ.
            
            
               5.ĎALŠIE PRVKY
            
            
               Návrh obsahuje doložku o ukončení platnosti – automaticky určenú lehotu stanovenú na 31. decembra 2019.
            
            
               
                  V prípade, že Spojené kráľovstvo by uvažovalo o ďalšom predĺžení tohto odchyľujúceho sa opatrenia na obdobie po roku 2019, Komisii by sa mala súčasne so žiadosťou o predĺženie predložiť nová hodnotiaca správa, a to najneskôr 1. apríla 2019.
               
            
            
               2016/0315 (NLE)
            
         
         
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  6
               , a najmä na jej článok 395,
            
            
               so zreteľom na návrh Európskej komisie,
            
            
               keďže:
            
            
               (1)Rada rozhodnutím 2007/884/ES
                  7
                naposledy zmeneným vykonávacím rozhodnutím Rady 2013/681/EÚ
                  8
                povolila Spojenému kráľovstvu obmedziť na 50 % právo zdaniteľnej osoby, ktorá prenajíma alebo si obstaráva na leasing vozidlo, na odpočítanie dane z pridanej hodnoty (DPH) na vstupe z nákladov za prenájom alebo leasing vozidla v prípade, ak sa toto vozidlo nepoužíva výlučne na účely podnikania. Spojenému kráľovstvu sa zároveň povolilo nepovažovať súkromné použitie vozidla, ktoré zdaniteľná osoba prenajíma alebo si obstaráva na leasing na účely podnikania, za poskytovanie služieb za protihodnotu. Na základe tohto zjednodušujúceho opatrenia nemusí prenajímateľ ani nájomca vozidla na leasing viesť záznamy o kilometroch najazdených podnikovými vozidlami na súkromné účely ani zúčtovávať daň z kilometrov skutočne najazdených jednotlivými vozidlami na súkromné účely.
            
            
               (2)V liste, ktorý Komisia zaevidovala 14. marca 2016, Spojené kráľovstvo požiadalo o povolenie predĺžiť platnosť odchyľujúceho sa opatrenia tak, aby mohlo naďalej uplatňovať obmedzenie práva prenajímateľa alebo nájomcu vozidla na leasing na odpočet DPH z nákladov na prenájom alebo leasing vozidiel používaných aj na iné účely ako na účely podnikania. 
            
            
               (3)Komisia o žiadosti Spojeného kráľovstva informovala ostatné členské štáty listom z 28. júna 2016. Listom z 28. júna 2016 Komisia oznámila Spojenému kráľovstvu, že má všetky informácie potrebné na posúdenie žiadosti.
            
            
               (4)V súlade so správou, ktorú poskytlo Spojené kráľovstvo, obmedzenie na 50 % stále zodpovedá súčasnej situácii, pokiaľ ide o používanie príslušných vozidiel prenajímateľom alebo nájomcom vozidla na leasing na účely podnikania a na iné účely. Je preto vhodné, aby sa Spojenému kráľovstvu povolilo uplatňovanie tohto opatrenia do 31. decembra 2019.
            
            
               (5)Spojené kráľovstvo v súlade s článkom 3 rozhodnutia Rady 2007/884/ES v znení zmien predložilo Komisii správu o uplatňovaní uvedeného rozhodnutia, ktorá obsahuje aj preskúmanie percentuálneho obmedzenia. Z údajov, ktoré Spojené kráľovstvo poskytlo, vyplýva, že obmedzenie práva na odpočet na 50 % stále zodpovedá súčasnej situácii, pokiaľ ide o pomer používania príslušných vozidiel na účely podnikania a na iné účely. Spojenému kráľovstvu by sa preto malo povoliť uplatňovanie tohto opatrenia na ďalšie obmedzené obdobie, a to do 31. decembra 2019.
            
            
               (6)Ak by Spojené kráľovstvo uvažovalo o ďalšom predĺžení platnosti opatrenia na obdobie po roku 2019, malo by Komisii predložiť najneskôr 1. apríla 2019 spolu so žiadosťou o predĺženie platnosti správu obsahujúcu preskúmanie uplatňovaného percentuálneho pomeru.
            
            
               (7)Odchýlka bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje EÚ pochádzajúce z DPH.
            
            
               (8)Rozhodnutie 2007/884/ES by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE: 
            
            
               Článok 1
            
            
               Článok 3 rozhodnutia 2007/884/ES sa nahrádza takto:
            
            
               „Článok 3
            
         
         
            
               Platnosť tohto rozhodnutia uplynie 31. decembra 2019.
            
            
               Každá žiadosť o predĺženie platnosti opatrení stanovených v tomto rozhodnutí sa doplní správou, ktorá sa Komisii predloží do 1. apríla 2019 a ktorá bude obsahovať preskúmanie uplatňovaného percentuálneho obmedzenia práva na odpočítanie DPH z prenájmu alebo leasingu vozidiel, ktoré sa nepoužívajú výlučne na účely podnikania.“ 
            
            
               Článok 2
            
            
               Toto rozhodnutie sa uplatňuje od 1. januára 2017.
            
            
               Článok 3
            
            
               Toto rozhodnutie je určené Spojenému kráľovstvu Veľkej Británie a Severného Írska.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Vykonávacie rozhodnutie Rady 2013/681/EÚ z 15. novembra 2013, ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 41).
               
               
                  
                     (2)
                  Rozhodnutie Rady 95/252/ES z 29. júna 1995, ktorým sa Spojenému kráľovstvu povoľuje uplatňovať opatrenie odchyľujúce sa od článkov 6 a 17 šiestej smernice Rady 77/388/EHS o zosúladení právnych predpisov členských štátov týkajúcich sa daní z obratu (Ú. v. ES L 159, 11.7.1995, s. 19).
               
               
                  
                     (3)
                  Platnosť rozhodnutia Rady 2007/884/ES z 20. decembra 2007, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 346, 29.12.2007, s. 21), sa predĺžila vykonávacím rozhodnutím Rady 2011/37/EÚ z 18. januára 2011 (Ú. v. EÚ L 19, 22.1.2011, s. 11) do 31. decembra 2013 a vykonávacím rozhodnutím Rady 2013/681/EÚ z 15. novembra 2013 až do 31. decembra 2016 (Ú. v. EÚ L 316, 27.11.2013, s. 41).
               
               
                  
                     (4)
                  Ú. v. EÚ L 346, 29.12.2007, s. 21 – 22. 
               
               
                  
                     (5)
                  KOM (2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014 (Ú. v. EÚ C 153, 21. 5. 2014, s. 3).
               
               
                  
                     (6)
                  Ú. v. EÚ L 347, 11.12.2006, s. 1.
               
               
                  
                     (7)
                  Rozhodnutie Rady 2007/884/ES z 20. decembra 2007, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 346, 29.12.2007, s. 21).
               
               
                  
                     (8)
                  Vykonávacie rozhodnutie Rady 2013/681/EÚ z 15. novembra 2013, ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 41).